তথ্য ও যোগাযোগ প্রযুক্তি (আইসিটি) বিভাগের জনসংযোগ কর্মকর্তা আবু নাসের জানান, হংকং থেকে রওনা দিয়ে সোমবার মধ্যরাতে বাংলাদেশে এসেছে সোফিয়া। বিশেষ এক বাক্সের ভেতরে প্রাণহীন অবস্থায় তিনি ঢাকা পৌঁছানো মাত্রই বিমানবন্দরের কাছেই একটি পাঁচ তারকা হোটেলে উঠেছে। তার সাথে একজন অপারেটর রয়েছেন। সাফিয়ার নির্মাতা ডেভিড হ্যানস মঙ্গলবার দিবাগত রাতে ঢাকায় পৌঁছেছেন। বাক্স থেকে বের করে অঙ্গ-প্রত্যঙ্গ সংযুক্ত হলে (ইন্সটল) প্রাণ ফিরে পাওয়ার পর আজ সকাল ৯টার দিকে ‘ডিজিটাল ওয়ার্ল্ডে’ যাবে যন্ত্রমানবী সোফিয়া। প্রানমন্ত্রী শেখ হাসিনা ওই তথ্য ও প্রযুক্তি উৎসব উদ্বোধন করার পর তার সঙ্গে কথা বলার সুযোগ পাবে মানুষের আদলে তৈরি এই রোবট। এরপর বেলা আড়াইটা থেকে সাড়ে ৪টা পর্যন্ত বঙ্গবন্ধু আন্তর্জাতিক সম্মেলন কেন্দ্রের হল অব ফেমে থাকবে সোফিয়া। খ্যাতনামা হলিউড অভিনেত্রী অড্রে হেপবার্নের চেহারার আদলে হংকংভিত্তিক কোম্পানি হ্যান্সন রোবোটিক্সের তৈরি সোফিয়া মানুষের সঙ্গে কথা বলার পাশাপাশি প্রশ্নেরও জবাব দিতে পারে। ঢাকায় আসার আগে বাংলাদেশের উদ্দেশে ভিডিও বার্তা পাঠিয়েছিল মানুষের আদলে তৈরি রোবট সোফিয়া। ডিজিটাল ওয়ার্ল্ডের মতো বড় আয়োজনে অংশ নিতে তর সইছে না বলে ভিডিও বার্তায় বলেছিল সোফিয়া। ভিডিও বার্তায় বাংলাদেশে আসার সুযোগ করে দেওয়ায় উৎসবের আয়োজক বাংলাদেশ সরকারকে ধন্যবাদও জানায় গত অক্টোবরে সৌদি আরবের নাগরিকত্ব পাওয়া সোফিয়া।